L'Ajuntament organitza la ruta Batnight: rates penades contra mosquits
20 de juny de 2019

Si hi ha alguna cosa que molesta especialment als humans en l'època estival són els mosquits. Cada any, mosquits de diverses espècies ataquen a la població i constitueixen plagues a les quals les diverses administracions planten cara amb campanyes d'eradicació. Està demostrat que les rates penades, entre altres espècies animals, són els grans aliats de la humanitat en la seua lluita contra els mosquits.

Les rates penades representen un important paper en el medi ambient urbà. Entre altres funcions, són depredadors naturals de mosquits. L'Ajuntament de l'Eliana, des de l'àrea de Medi Ambient, oferirà el divendres 28 de juny una activitat gratuïta per a públic de totes les edats en la qual es donaran a conéixer a aquests aliats que la naturalesa a situat al costat de l'espècie humana en la seua lluita contra els molestos i nocius insectes voladors, els mosquits, que tant perjudici ens produeixen en èpoques caloroses.

L'activitat consisteix en una visita guiada per a aprendre més sobre les rates penades a través d'una ruta nocturna urbana. Serà a les 20 hores i el punt de trobada estarà establit en la plaça del País Valencià. La durada prevista de l'activitat serà de dues hores i per a participar és necessari inscriure's prèviament en l'adreça de correu mediambient@leliana.es o en el telèfon 96 275 80 30 extensió 117. Es tracta d'una bona oportunitat, interessant per a xicotets i adults, per a conéixer de prop aquesta espècie animal amb la qual convivim en el nostre entorn i que tant ens ajuda en la lluita diària contra els mosquits.